ประกาศกระทรวงพลังงาน เรื่อง การบำรุงรักษาและการทดสอบและตรวจสอบภาชนะบรรจุก๊าซปิโตรเลียมเหลว พ.ศ. 2560

ประกาศกระทรวงพลังงาน

ประกาศกระทรวงพลังงาน
เรื่อง
การบำรุงรักษาและการทดสอบและตรวจสอบภาชนะบรรจุก๊าซปิโตรเลียมเหลว
พ.ศ.
๒๕๖๐

อาศัยอำนาจตามความในข้อ ๔ ข้อ ๑๘ วรรคหนึ่ง
และข้อ ๒๑ แห่งกฎกระทรวงภาชนะบรรจุก๊าซปิโตรเลียมเหลว พ.ศ. ๒๕๖๐
ออกตามความในพระราชบัญญัติควบคุมน้ำมันเชื้อเพลิง พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติควบคุมน้ำมันเชื้อเพลิง (ฉบับที่ ๒) พ.ศ. ๒๕๕๐
รัฐมนตรีว่าการกระทรวงพลังงานออกประกาศไว้ ดังต่อไปนี้

ข้อ ๑[๑] 
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๒ 
ในประกาศนี้
เจ้าของถัง หมายความว่า
ผู้ค้าน้ำมันที่ปรากฏชื่อหรือเครื่องหมายที่กำหนดตามมาตรฐานผลิตภัณฑ์อุตสาหกรรมถังก๊าซปิโตรเลียมเหลว
ตามกฎหมายว่าด้วยมาตรฐานผลิตภัณฑ์อุตสาหกรรม
ครบวาระ หมายความว่า ที่ได้ผ่านการทดสอบ
ตรวจสอบครบทุก ๆ ๕ ปี ในกรณีของถังเก็บและจ่ายก๊าซปิโตรเลียมเหลว
หรือที่ได้ผ่านการทดสอบและตรวจสอบครบทุก ๆ ๖ ปี
ในกรณีของถังขนส่งก๊าซปิโตรเลียมเหลว ทั้งนี้
นับแต่วันที่ได้ทดสอบและตรวจสอบครั้งหลังสุด

หมวด
๑
หลักเกณฑ์
วิธีการปฏิบัติงาน การจัดให้มีและบำรุงรักษา
ถังก๊าซปิโตรเลียมเหลวหุงต้ม
ลิ้น และอุปกรณ์

ข้อ ๓ 
การใช้และการซ่อมบำรุงถังก๊าซปิโตรเลียมเหลวหุงต้ม
ให้เป็นไปตามมาตรฐานผลิตภัณฑ์อุตสาหกรรมเรื่องการใช้และการซ่อมบำรุงถังก๊าซปิโตรเลียมเหลว
ตามกฎหมายว่าด้วยมาตรฐานผลิตภัณฑ์อุตสาหกรรม

ข้อ ๔ 
การซ่อมบำรุงถังก๊าซปิโตรเลียมเหลวหุงต้มตามข้อ ๓
ให้เป็นหน้าที่ของเจ้าของถังหรือผู้ที่ได้รับมอบหมายเป็นหนังสือจากเจ้าของถัง

ข้อ ๕ 
ลิ้นสำหรับถังก๊าซปิโตรเลียมเหลวหุงต้มที่ผลิตขึ้นใหม่
ให้มีอายุการใช้งานไม่เกิน ๑๐
ปีนับตั้งแต่วันที่ได้รับการทดสอบและตรวจสอบครั้งแรก
และห้ามนำลิ้นที่มีอายุการใช้งานเกินกว่าที่กำหนดมาใช้กับถังก๊าซปิโตรเลียมเหลวหุงต้ม

ข้อ ๖ 
การเปลี่ยนลิ้นสำหรับถังก๊าซปิโตรเลียมเหลวหุงต้มตามข้อ ๕
ให้เป็นหน้าที่เจ้าของถังหรือผู้ที่ได้รับมอบหมายเป็นหนังสือจากเจ้าของถัง

ข้อ ๗ 
ลิ้นสำหรับถังก๊าซปิโตรเลียมเหลวหุงต้มที่ไม่เป็นไปตามข้อ ๕
ซึ่งใช้กับถังก๊าซปิโตรเลียมเหลวหุงต้มอยู่ก่อนวันที่ประกาศนี้มีผลใช้บังคับ
ให้เจ้าของถังหรือผู้ที่ได้รับมอบหมายเป็นหนังสือจากเจ้าของถังปฏิบัติตามข้อ ๖
ภายในเวลาหนึ่งปีนับตั้งแต่วันที่ประกาศนี้มีผลใช้บังคับ

หมวด
๒
การทดสอบและตรวจสอบด้วยกรรมวิธีไม่ทำลายสภาพเดิม
(nondestructive
examination)
ของถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลว

ข้อ ๘ 
วิธีการทดสอบและตรวจสอบถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลว
ให้ปฏิบัติตามวิธีการทดสอบและตรวจสอบถัง ด้วยกรรมวิธีที่ไม่ทำลายสภาพเดิม (nondestructive
examination)
ตามมาตรฐาน ASME
Boiler
and
Pressure
Vessel
Code
Section
VIII
หรือมาตรฐาน API
620 และต้องปฏิบัติตามหลักเกณฑ์ท้ายประกาศ ดังต่อไปนี้
(๑)
ถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวที่ผลิต
หรือสร้างขึ้นใหม่ต้องจัดให้มีการทดสอบและตรวจสอบไม่น้อยกว่าตามที่กำหนดในหลักเกณฑ์ที่
๑ ท้ายประกาศนี้
(๒)
ถังเก็บและจ่ายก๊าซปิโตรเลียมเหลวแบบเหนือพื้นดินครบวาระ
ต้องทดสอบและตรวจสอบไม่น้อยกว่าตามที่กำหนดในหลักเกณฑ์ที่ ๒ ท้ายประกาศนี้
(๓)
ถังเก็บและจ่ายก๊าซปิโตรเลียมเหลวแบบกลบหรือแบบฝังไว้ในดินครบวาระ ต้องทดสอบและตรวจสอบไม่น้อยกว่าตามที่กำหนดในหลักเกณฑ์ที่
๓ ท้ายประกาศนี้
(๔)
ถังขนส่งก๊าซปิโตรเลียมเหลวครบวาระ
ต้องทดสอบและตรวจสอบไม่น้อยกว่าตามที่กำหนดในหลักเกณฑ์ที่ ๔ ท้ายประกาศนี้
(๕)
ถังเก็บและจ่ายก๊าซปิโตรเลียมเหลวโดยใช้ระบบควบคุมอุณหภูมิที่ออกแบบ ผลิต หรือสร้างตามมาตรฐาน
API
620 ครบวาระ ต้องทดสอบและตรวจสอบไม่น้อยกว่าตามที่กำหนดในหลักเกณฑ์ที่ ๕
ท้ายประกาศนี้
(๖)
ในกรณีที่ถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลว
เคยได้รับความเห็นชอบหนังสือรับรองและผลการทดสอบและตรวจสอบจากอธิบดีกรมธุรกิจพลังงานมาแล้ว
แต่ไม่ได้ใช้งานหรือเลิกใช้งาน
โดยถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวดังกล่าว
พ้นกำหนดวันครบวาระแล้ว แต่ยังไม่จัดให้มีการทดสอบและตรวจสอบภายในระยะเวลาไม่เกิน
๑๒ ปี หากผู้ผลิตหรือสร้างถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวหรือผู้ประกอบกิจการมีความประสงค์ที่จะนำถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวดังกล่าวมาใช้บรรจุก๊าซปิโตรเลียมเหลว
ต้องจัดให้มีการทดสอบและตรวจสอบไม่น้อยกว่าตามที่กำหนดในหลักเกณฑ์ที่ ๑
ท้ายประกาศนี้
(๗)
ถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลว ซึ่งไม่เคยได้รับความเห็นชอบหนังสือรับรองและผลการทดสอบและตรวจสอบจากอธิบดีกรมธุรกิจพลังงานมาก่อน
แต่มีลักษณะถูกต้องตามกฎกระทรวงว่าด้วยภาชนะบรรจุก๊าซปิโตรเลียมเหลวและมีประวัติการทดสอบถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวโดยผู้ทดสอบและตรวจสอบ
หากผู้ประกอบกิจการมีความประสงค์ที่จะนำถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวดังกล่าวมาใช้บรรจุก๊าซปิโตรเลียมเหลว
ต้องจัดให้มีการทดสอบและตรวจสอบไม่น้อยกว่าตามที่กำหนดในหลักเกณฑ์ที่ ๑
ท้ายประกาศนี้
หากผลการทดสอบและตรวจสอบถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวตามวิธีการทดสอบและตรวจสอบใน
(๑) (๒) (๓) (๔) หรือ (๕) แล้วแต่กรณี นั้นปรากฏเหตุอันควรสงสัยจากการทดสอบและตรวจสอบว่า
อาจทำให้เกิดความไม่มั่นคงแข็งแรงต่อถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวหรืออาจเกิดอันตรายขึ้นเมื่อใช้งานต่อไปและจำต้องได้รับการแก้ไข
ให้ผู้ทดสอบและตรวจสอบนำเสนอวิธีการแก้ไขและวิธีการทดสอบและตรวจสอบให้อธิบดีกรมธุรกิจพลังงานเห็นชอบ
เมื่อได้รับความเห็นชอบแล้ว จึงดำเนินการได้

ประกาศ
ณ วันที่ ๒๗ ธันวาคม พ.ศ. ๒๕๖๐
ศิริ  จิระพงษ์พันธ์
รัฐมนตรีว่าการกระทรวงพลังงาน

[เอกสารแนบท้าย]

๑. หลักเกณฑ์ที่ ๑
หลักเกณฑ์การทดสอบและตรวจสอบถังเก็บและจ่ายก๊าซปิโตรเลียมเหลวหรือถังขนส่งก๊าซปิโตรเลียมเหลวที่ผลิต
หรือสร้างขึ้นใหม่
๒. หลักเกณฑ์ที่ ๒
หลักเกณฑ์การทดสอบและตรวจสอบถังเก็บและจ่ายก๊าซปิโตรเลียมเหลวแบบเหนือพื้นดินครบวาระ
๓. หลักเกณฑ์ที่ ๓
หลักเกณฑ์การทดสอบและตรวจสอบถังเก็บและจ่ายก๊าซปิโตรเลียมเหลวแบบกลบหรือฝังไว้ในดินครบวาระ
๔. หลักเกณฑ์ที่ ๔
หลักเกณฑ์การทดสอบและตรวจสอบถังขนส่งก๊าซปิโตรเลียมเหลวครบวาระ
๕. หลักเกณฑ์ที่ ๕
หลักเกณฑ์การทดสอบและตรวจสอบถังเก็บและจ่ายก๊าซปิโตรเลียมเหลวโดยใช้ระบบควบคุมอุณหภูมิที่ออกแบบ
ผลิตหรือสร้างตามมาตรฐาน API 620
ครบวาระ

(ดูข้อมูลจากภาพกฎหมาย)

พิมพ์มาดา/จัดทำ
๒๗
มีนาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๓๓ ง/หน้า ๖/๑๔ กุมภาพันธ์ ๒๕๖๑